text: I krig mod lusene
  10 januar 2014 kl. 07.20
  Håret klør på alt for mange børn i Vejle. Tirsdag finder de tættekammen frem.
  Lusene skal væk. Og der er kun én opskrift, når børnehåret skal befries fra skadedyrene: Tættekam og luseshampoo.
  Det budskab vil kampagnen "Væk Med Lus" oplyse Vejles skoler og daginstitutioner om. Alt for mange børn går nemlig stadig rundt med lus:
  -Mange børn kæmper med lus året rundt, og særligt efter ferier topper luseforekomsten, siger Birgit Nygaard Hansen, som er sundhedsplejerske i Vejle Kommune.
  Fredag finder alle skoler og daginstitutioner shampooen frem. Men hvis kampagnen skal virke, er forældrene også nødt til at lægge håndkraft i tættekammen:
  -Forældrene er helt afgørende for lusebekæmpelsen. Hvis de jævnligt i hverdagen tjekker deres børn, kan de forhindre, at børnene kommer i skole og smitter andre. For møder et barn op i skole eller institution med lus, spreder de sig lynhurtigt, siger Birgit Nygaard Hansen.
  Målet med kampagnen er, at alle børn skal møde lusefri i skole mandag d. 13. januar.
  